Akka i tettɛawan tmeṭṭut taqbaylit argaz-is di temɛict, tefka merra ṣseḥa-ines d asfel ɣef tudert n twacult-is, teselmed ilugan n twacult d wid n tmetti i tarwa-s ladɣa tullas akken ad ilint d amedya n ttrebga igarzen, acku zik tamuɣli n tmetti qessiḥet ɣer tama-s. Tameṭṭut di tmetti tamensayt, ur tesɛi ara tilelli, am tufɣa, axeddim, almad, yettwakes-as ula d azref n wawal d usenfali, ɣef waya i teḍfer abrid n tmedyazt, s wayes i d-tessufuɣ iḥulfan-is, tettawi isefra mi ara txeddem lecɣal-is, neɣ mi ara terfu, tesegzay-d lqarḥ-is, tayemmat taqbaylit ula d nettat tesnulfa-d anaw waḥdes, tezuzun teserqas ḷlufan-is s yisefra yeččuren d inumak, llan leṣnaf tettwi waḥdes, llan wid ttawint d agraw ama di tala, neɣ di tegnatin nniḍen, ttawint-d isental itent-iceɣben: tayri, lfiraq berru, iɣeblan n temɣart d teslit, Sakin yenerna umḍiq-agi i bdant s tmedyazt, yuɣal d amecwar n cnawi d tẓuri. Timetti tamensayt tḥerrem axeddim n tmeṭṭut, ladɣa ccna, ttwalin aya d tufɣa ɣef ubrid, d tuksa n serr d leqder, d asimes n nnif. Gar tcennayin tiqbayliyin i d-ibanen d timezwura di ccna n teqbaylit:Crifa d ḥnifa, i d-ibanen di rradyu lawan-nni, ufan-t tallalt sɣur icennayen nniḍen, d timezwura i yesmersen di tezlatinnsent ameqim ilelli "Nekk" n wudem amenzu asuf unti, i d-yemmalen tilelli n usenfali, sakin xas ulama llan tid i-as-isellen yebɣan ad ḍefren-t abrid-agi maca tamuɣli n tmetti mgal ayagi, d ayen i yeǧǧan Crifa d ḥnifa fɣent si tudrin-nsent, ttwanfant, bedlent tama. ḥnifa tunag ɣer fransa, anda tufa iman-is, tebda amecwar-ines n ccnawi di leqhawi, Newara si tama-s ula d nettat d tanaẓurt tameqrant i d-ibanen deg iseggasen n 60, yufan tilelli ugar di tallit-nni, tebda s tedwilin n usedhu n ḷlufanat syin akin tebda di ccna n teqbaylit tettawi-d ɣef lmektub d zher, tekkat di tmetti yurzen tarwa-s, yerna-as afud Crif Xeddam ladɣa d amesnulfu, d amyaru n tezlatin-is.22 22 Hassina Kherdouci, la chanteuse kabyle:voix, texte, itinéraire, Akil, 2001, p18.